ประกาศคณะกรรมการมาตรฐานผลิตภัณฑ์อุตสาหกรรม เรื่อง หลักเกณฑ์และเงื่อนไขในการทำผลิตภัณฑ์อุตสาหกรรม ที่แตกต่างไปจากมาตรฐานที่กำหนด เพื่อใช้ในราชอาณาจักรเป็นครั้งคราว พ.ศ. 2562
ประกาศคณะกรรมการมาตรฐานผลิตภัณฑ์อุตสาหกรรม
เรื่อง
หลักเกณฑ์และเงื่อนไขในการทำผลิตภัณฑ์อุตสาหกรรม
ที่แตกต่างไปจากมาตรฐานที่กำหนด
เพื่อใช้ในราชอาณาจักรเป็นครั้งคราว
พ.ศ.
๒๕๖๒[๑]
 

อาศัยอำนาจตามความในมาตรา
๒๐ ทวิ แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม
(ฉบับที่ ๘) พ.ศ. ๒๕๖๒ คณะกรรมการมาตรฐานผลิตภัณฑ์อุตสาหกรรมจึงออกประกาศไว้
ดังต่อไปนี้

ข้อ ๑ ให้ยกเลิกบรรดามติคณะกรรมการมาตรฐานผลิตภัณฑ์อุตสาหกรรมที่เกี่ยวกับการกำหนดหลักเกณฑ์และเงื่อนไขในการทำผลิตภัณฑ์อุตสาหกรรมที่แตกต่างไปจากมาตรฐานที่กำหนดเพื่อใช้ในราชอาณาจักรเป็นครั้งคราว

ข้อ ๒ ผู้รับใบอนุญาตตามมาตรา ๒๐
แห่งพระราชบัญญัติมาตรฐาน ๒๕๑๑
มีความประสงค์จะทำผลิตภัณฑ์อุตสาหกรรมที่แตกต่างไปจากมาตรฐานที่กำหนด
เพื่อใช้ในราชอาณาจักรเป็นครั้งคราว มาตรฐานของต่างประเทศหรือมาตรฐานระหว่างประเทศที่อ้างอิงจะต้องได้รับความเห็นชอบจากคณะกรรมการมาตรฐานผลิตภัณฑ์อุตสาหกรรม
เว้นแต่มาตรฐานดังกล่าวเคยได้รับความเห็นชอบจากคณะกรรมการมาตรฐานผลิตภัณฑ์อุตสาหกรรมแล้ว

ข้อ ๓ ผู้รับอนุญาตต้องปฏิบัติตามหลักเกณฑ์และเงื่อนไขที่คณะกรรมการมาตรฐานผลิตภัณฑ์อุตสาหกรรมกำหนดไว้
ดังนี้
(๑)
ต้องทำผลิตภัณฑ์อุตสาหกรรมที่ได้รับอนุญาตตามมาตรฐานของต่างประเทศหรือมาตรฐานระหว่างประเทศที่ใช้อ้างอิงในการทำซึ่งได้รับความเห็นชอบจากคณะกรรมการมาตรฐานผลิตภัณฑ์อุตสาหกรรม
และต้องนำไปใช้ตามวัตถุประสงค์ ภายในระยะเวลา และมีจำนวนไม่เกินกว่าที่ได้รับอนุญาตจากเลขาธิการสำนักงานมาตรฐานผลิตภัณฑ์อุตสาหกรรมเท่านั้น
(๒) ต้องแจ้งแผนการผลิต
และสถานที่เก็บผลิตภัณฑ์อุตสาหกรรมดังกล่าวให้สำนักงานมาตรฐานผลิตภัณฑ์อุตสาหกรรมทราบเป็นหนังสือหรือข้อมูลอิเล็กทรอนิกส์ล่วงหน้าไม่น้อยกว่าสามวันก่อนทำทุกครั้ง
(๓)
ต้องแสดงเอกสารหรือหลักฐานที่เชื่อถือได้ว่าผลิตภัณฑ์อุตสาหกรรมที่ได้รับอนุญาตดังกล่าว เป็นไปตามมาตรฐานต่างประเทศ
หรือมาตรฐานระหว่างประเทศที่ใช้อ้างอิงในการทำ
(๔) ต้องส่งเอกสารหรือหลักฐานแสดงจำนวนการผลิต
รายละเอียดการใช้ผลิตภัณฑ์อุตสาหกรรมตามวัตถุประสงค์ที่ได้รับอนุญาต
ให้สำนักงานมาตรฐานผลิตภัณฑ์อุตสาหกรรมทราบเป็นหนังสือหรือข้อมูลอิเล็กทรอนิกส์ทุกสามสิบวันตลอดระยะเวลาการอนุญาต
(๕)
ต้องแยกสถานที่หรือพื้นที่เก็บผลิตภัณฑ์อุตสาหกรรมที่ได้รับอนุญาตดังกล่าว
มิให้ปะปนกับผลิตภัณฑ์อุตสาหกรรมที่ได้รับใบอนุญาตหรือการอนุญาตอื่นที่ออกโดยสำนักงานมาตรฐานผลิตภัณฑ์อุตสาหกรรม
(๖) ต้องทำป้าย
หรือเครื่องหมายแสดงข้อความว่าผลิตภัณฑ์อุตสาหกรรมนั้น
เป็นผลิตภัณฑ์อุตสาหกรรมตามมาตรฐานของต่างประเทศหรือมาตรฐานระหว่างประเทศที่ใช้อ้างอิงในการทำบนผลิตภัณฑ์อุตสาหกรรมที่ได้รับอนุญาต
และระบุชื่อผู้ทำไว้ที่ผลิตภัณฑ์อุตสาหกรรมทุกหน่วยให้ชัดเจนไม่ฉีกขาดและไม่หลุดง่าย
ในกรณีที่ไม่อาจแสดงไว้ที่ผลิตภัณฑ์อุตสาหกรรม ให้แสดงไว้ที่สิ่งบรรจุหีบห่อ
สิ่งหุ้มห่อ หรือสิ่งผูกมัด

ทั้งนี้
ประกาศนี้ให้ใช้บังคับตั้งแต่วันถัดจากวันประกาศเป็นต้นไป


ประกาศ
ณ วันที่ ๑๙ กันยายน พ.ศ. ๒๕๖๒
นิสากร
จึงเจริญธรรม
รองปลัดกระทรวงอุตสาหกรรม
หัวหน้ากลุ่มภารกิจด้านส่งเสริมอุตสาหกรรมและผู้ประกอบการ
ประธานกรรมการมาตรฐานผลิตภัณฑ์อุตสาหกรรม



อัมพิกา/จัดทำ
๕
มกราคม ๒๕๖๔

ปริญสินีย์/ตรวจ
๑๕
มกราคม ๒๕๖๔


[๑] ราชกิจจานุเบกษา เล่ม ๑๓๗/ตอนพิเศษ ๑๖ ง/หน้า ๑๓/๒๑ มกราคม ๒๕๖๓